Sachsen-Anhalt

Sachsen-Anhalt (nedertysk: Sassen-Anhalt), offisielt Land Sachsen-Anhalt, er en delstat i Tyskland. Den grenser mot Niedersachsen i vest, Brandenburg i øst, Fristaten Sachsen i sørøst og Thüringen i sørvest. Den har et areal på 20 446,31 km² og omkring 2,4 millioner innbyggere (2009).

Sachsen-Anhalt har sin historiske opprinnelse som den nordlige delen av kongeriket Sachsen. I 1816 måtte Sachsen avstå området til kongeriket Preussen, hvor det eksisterte som Provinsen Sachsen frem til 1945. Da Preussen ble oppløst som en konsekvens av 2. verdenskrig, ble delstaten Sachsen-Anhalt opprettet i 1947. I 1949 ble den innlemmet i Den tyske demokratiske republikk, og som følge av en administrativ reform i 1952 ble Sachsen-Anhalt oppløst og erstattet av distriktene Bezirk Magdeburg og Bezirk Halle. Etter Tysklands gjenforening i 1990 ble delstaten gjenopprettet.

Delstatens riksvåpen gjenspeiler dens historie som en del av både Sachsen og Preussen. Dets øverste halvdel er en kopi av Sachsens riksvåpen, med ørnen i flagget til kongeriket Preussen innflettet i høyre felt. I riksvåpenets nederste halvdel er det avbildet en vandrende bjørn, som symboliserer den øst-saksiske fyrsteslekten askanerne. Muren som bjørnen vandrer på, symboliserer den tidligere Fristaten Anhalt som ble opprettet av denne fyrsteslekten i 1212.

Hovedstaden i Sachsen-Anhalt er Magdeburg.

Historie 

Sachsen-Anhalt har sin historiske opprinnelse som den nordlige delen av kongeriket Sachsen. I 1816 måtte Sachsen avstå området til kongeriket Preussen, hvor det eksisterte som Provinsen Sachsen frem til 1945.

I juli 1944 ble den tidligere prøyssiske provinsen Sachsen, bestående av  Magdeburg, Merseburg og Erfurt, oppdelt i de to provinsene Magdeburg og Halle-Merseburg. Regierungsbezirk Erfurt ble underlagt Riksstattholderen i Thüringen.

I 1945 ble den nye provinsen Sachsen dannet av disse to provinsene (men ikke Regierungsbezirk Erfurt), samt Fristaten Anhalt, Fristaten Braunschweig (Calvörde og den østlige delen av Blankenburg am Harz), og byen Allstedt som tidligere hadde tilhørt Thüringen og som utgjorde en enklave i den sovjetiske militære administrasjonen i Tyskland. I 1946 skiftet den navn til provinsen Sachsen-Anhalt.

Ved oppløsningen av Preussen i 1947 ble den omdøpt til Land Sachsen-Anhalt, med hovedstad i Halle ettersom Magdeburg på denne tiden var sterkt ødelagt av krigshandlinger og som sådan uegnet som hovedstad. Landet hadde et areal på 24 576 km².

Området ble en del av Den tyske demokratiske republikk (DDR) i 1949, og i 1952 ble den gjennom en forvaltningsreform oppdelt i de to distriktene Bezirk Halle og Bezirk Magdeburg. Dette medførte grense-endringer, der byer og kommuner fra nabokretser enten ble fraskilte eller innlemmet i hverandre samtidig som grensene til de nye bezirke delte tidligere kretsgrenser.

Etter Tysklands gjenforening i 1990 ble Land Sachsen-Anhalt gjenopprettet gjennom en sammenslåing av Bezirk Halle (med unntak av Kreis Artern), Bezirk Magdeburg og Kreis Jessen, med Magdeburg som hovedstad.

Begynnelsen av 1990-tallet var preget av hyppige utskiftninger av regjeringer og vekslende politiske koalisjoner. Det regjerende politiske partiet CDU tapte det andre Landsdagsvalget etter gjenforeningen, til fordel for SPD, som regjerte i en mindretalls-koalisjon sammen med Bündnis 90/Die Grünen med støtte fra Die Linkspartei. Ministerpresidenten Reinhard Höppner styrte delstaten i to perioder med store omstruktureringer i næringslivet og arbeidsmarkedet, og deretter i en tredje periode hvor SPD regjerte alene med støtte fra Bündnis 90/Die Grünen og Die Linkspartei.

Sachsen-Anhalt hadde da den høyeste arbeidsledigheten i alle tyske delstater, og det høyre-ekstreme politiske partiet Deutsche Volksunion ble innvalgt i Landdagen. Denne partigruppen gikk snart i oppløsning grunnet indre stridigheter, og ble ikke innvalgt på nytt i 2002.

Den pågående økonomiske krisen førte likevel i 2002 til et nytt regjeringsskifte, først gjennom en koalisjon mellom CDU og FDP, og deretter siden 2006 gjennom en koalisjon mellom CDU og SPD, ledet av Wolfgang Böhmer og siden 2011 av Reiner Haseloff.

Politikk

Ministerpresidenter

Økonomi 

 Kilde: Tyske Statistikkbyrå, www.destatis.de.

Referanser

Eksterne lenker 
 

 
Stater og territorier etablert i 1990
1990 i Tyskland